**EELNÕU 2025/361-1**

**KOMISJONID:**

|  |  |
| --- | --- |
| eelarve- ja arengukomisjon |  |
| hariduskomisjon |  |
| kultuuri- ja spordikomisjon |  |
| majandus- ja keskkonnakomisjon |  |
| revisjonikomisjon |  |
| sotsiaalkomisjon |  |
| seeniorite nõukoda |  |
| noortevolikogu |  |

**VILJANDI LINNAVOLIKOGU**

MÄÄRUS

### 25. september 2025 nr

Viljandi Linnavolikogu ajutise komisjoni

Viljandi Noortevolikogu põhimäärus

Määrus kehtestatakse kohaliku omavalitsuse korralduse seaduse § 47 alusel.

**§ 1. ÜLDSÄTTED**

(1) Ajutine komisjon Viljandi Noortevolikogu (edaspidi komisjon) on Viljandi linna noorte esinduskogu.

(2) Komisjon moodustatakse Viljandi Linnavolikogu poolt vastavalt kohaliku omavalitsuse korralduse seadusele ja Viljandi linna põhimäärusele. Komisjoni tegevuse alused ning kord sätestatakse Viljandi linna põhimääruse ja käesoleva põhimäärusega.

(3) Komisjon juhindub oma töös Eesti Vabariigis kehtivatest seadustest ja teistest õigusaktidest, Viljandi Linnavolikogu (edaspidi linnavolikogu) ja Viljandi Linnavalitsuse (edaspidi linnavalitsuse) õigustloovatest aktidest ja käesolevast põhimäärusest.

(4) Komisjon koosneb Viljandi linnas tegutsevates õppeasutustes õppivatest noortest, Eestis registreeritud erakondade noorteühenduste noortest ja koosseisu poolt kinnitatud kuni 6-st vabaliikmest, kes elavad Viljandi linnas ja on 13–26 aastased.

(5) Komisjoni esimees valitakse linnavolikogu liikmete hulgast. Aseesimees, ehk noortevolikogu spiiker, valitakse komisjoni liikmete hulgast.

(6) Komisjoni esimehele ning lõikes 4 loetletud esindajatele lisaks kuuluvad komisjoni koosseisu nõuandvate ning hääleõiguseta liikmetena Viljandi linnavalitsuse haridus- ja kultuuriameti huvihariduse ja noorsootöö spetsialist ning Viljandi Avatud Noortetoa juhataja.

(7) Komisjoni koosseisu kinnitab linnavolikogu komisjoni esimehe ettepanekul.

(8) Komisjoni tegevus rajaneb demokraatia põhimõtetel, liikmete omaalgatusel ja ühistegevusel.

**§ 2. TEGEVUSE VALDKOND**

(1) Komisjon tegeleb Viljandi linna noorte seisukohtade väljaselgitamisega linna elu küsimustes ja linnavolikogu õigusaktide eelnõude suhtes ning nende seisukohtade esitamisega linnavolikogule.

(2) Komisjoni eesmärgid:

1) Viljandi linna noorte esindamine ja nende huvide ja õiguste kaitsmine Viljandi linnas;

2) koostöö arendamine noorte, linnavalitsuse ja volikogu vahel;

3) lahenduste otsimine kohaliku elu küsimustele,

4) noorte kaasatuse tõstmine kohaliku elu küsimuste lahendamisel

5) noorte ideede ja algatuste toetamine;

6) noorte ja noori toetavate algatuste tunnustamine

7) noorte kaasamine otsustusprotsessidesse.

(3) Komisjon vaatab läbi tema liikmete poolt tõstatatud või linnavolikogu ja linnavalitsuse poolt komisjonile läbivaatamiseks suunatud linnaelu puudutavaid küsimusi ning esitab linnavolikogule või -valitsusele omapoolsed ettepanekud.

**§ 3. MOODUSTAMISE KORD**

(1) Iga Viljandi linna territooriumil tegutseva põhikooli õpilasesindus saab valida komisjoni ühe liikme ja ühe asendusliikme.

(2) Viljandi linna territooriumil tegutseva riigigümnaasiumi õpilasesindus saab valida komisjoni kuni kolm liiget ja kolm asendusliiget. Viljandi linna territooriumil tegutseva täiskasvanute gümnaasiumi õpilasesindus võib delegeerida komisjoni ühe liikme ja ühe asendusliikme. Viljandi kutseõppekeskuse õpilasesindus saab valida komisjoni ühe liikme ja ühe asendusliikme

(3) Iga Viljandi linna territooriumil tegutsev erakool saab valida komisjoni kuni ühe liikme ja ühe asendusliikme.

(4) Iga Viljandi linna territooriumil tegutseva kõrgkooli üliõpilasesindus saab valida komisjoni kuni kaks liiget ja kaks asendusliiget.

(5) Viljandis tegutsevad Eestis registreeritud erakondade noorteühendused saavad valida komisjoni koosseisu ühe liikme ja ühe asendusliikme.

(6) Kuni kuuele vabaliikme kohale kandideerimiseks kuulutab komisjoni lahkuv koosseis välja avatud konkursi. Konkursi tingimused määrab komisjoni lahkuv koosseis. Kui konkursi raames ei täitu kõik kuus vabaliikme kohta, on komisjonil õigus vabaks jäävad kohad jätta täitmata.

(7) Ametis olev komisjoni koosseis võib kuulutada õppeaasta jooksul välja uue konkursi täitmata vabaliikme kohtadele.

(8) Komisjoni liikmete volituste aeg on kaks aastat. Kui komisjoni vabaliige lahkub koosseisust ametiaja keskel, võib ametis olev komisjoni koosseis kuulutada välja vabade vabaliikmete kohtade peale uue konkursi. Kõik delegaadikohta omavad koolid ja organisatsioonid võivad ametiaja sees oma delegaate vahetada.

(9) Komisjoni liikmed valitakse kahe aasta tagant oktoobrikuu esimese täispika nädala lõpuks ja nimekiri esitatakse oktoobrikuu linnavolikogu korralisele istungile kinnitamiseks.

(10) Komisjoni juhatus on kolmeliikmeline. Juhatusse kuuluvad spiiker, asespiiker ja protokollija.

(12) Komisjon valib kahe aasta tagant või juhatuse liikme tagasiastumisel poolthäälteenamusega spiikri, asespiikri ja protokollija.

(13) Komisjoni liikmetel on võimalus juhatuse liiget umbusaldada, kui umbusaldusega liitub ⅔ liikmetest. Umbusaldust võib algata iga komisjoni liige.

**§ 4. TÖÖKORRALDUS**

1. Komisjoni töövorm on koosolekud, mis toimuvad vastavalt vajadusele, kuid mitte harvem kui üks kord kuus. Koosolekuid on võimalik komisjoni liikmete ettepanekul viia läbi täieliku kaugosalusega või osalise kaugosalusega. Juhatuse otsusel võib koosolek vajadusel toimuda ka elektrooniliselt ehk e-posti vahendusel. Komisjoni juhatus edastab koosoleku päevakorra ja materjalid e-posti teel ning komisjoni liikmed edastavad oma seisukohad kokkulepitud ajaks samuti e-posti teel.

(2) Komisjoni koosolekud on avalikud, välja arvatud juhud kui komisjon on kuulutanud koosoleku kinniseks. Komisjoni saab kuulutada kinniseks, kui komisjoni liikme ettepanekule järgnenud poolthäälte enamus ettepaneku heaks kiidab.

(3) Komisjoni koosolekud protokollitakse, otsused ja muudatusettepanekud fikseeritakse protokollis. Protokollile kirjutavad alla koosoleku juhataja ja protokollija.

(4) Komisjoni koosolekute protokollid on igaühele kättesaadavad linna põhimääruses sätestatud korras.

(5) Komisjoni koosolek on otsustusvõimeline, kui sellest võtab osa üle poole kinnitatud hääleõiguslikust koosseisust.

(6) Komisjon võtab otsused vastu poolthäälte enamusega.

(7) Komisjoni liikme ettepanekul võib koosolekule kutsuda külalisi, eksperte ja ametnikke vastavalt arutusel oleva küsimuse sisule.

(8) Komisjoni juhatuse ülesanded:

1) komisjoni töö juhtimine;

2) komisjoni ja juhatuse koosolekute kokkukutsumine.

3) komisjoni kirjavahetusega tegelemine;

4) komisjoni sotsiaalmeediakanalite haldamise korraldamine.

5) Komisjoni koosolekute ja otsuste protokollimine;

6) Komisjoni dokumentide edastamine linnavalitsuse kantseleile;

7) Komisjoni poolt määratud lisaülesannete elluviimine.

8) Komisjoni koosolekute päevakorra koostamine ja komisjoni liikmetele edastamine

9) Komisjoni aastaeelarve koostamine

10) Komisjoni liikmete poolt juhatusele suunatud küsimuste lahendamine

11) Komisjoni otsuste elluviimine

12) Komisjoni esindamise korraldamine erinevates töögruppides ja sündmustel

13) Komisjoni aasta ülevaate koostamine ning linnavalitsusele ja volikogule edastamine

(9) Komisjoni juhatuse tööülesanded jagatakse ja vajadusel delegeeritakse koosseisu teisel koosolekul

(10) Komisjoni esimehe ülesanded:

1) linnavolikogu informatsiooni vahendamine

2) komisjoni seisukohtade vahendamine volikogus

3) komisjoni töö juhendamine;

4) komisjoni töö õiguspärasuse jälgimine ja tagamine.

(12) Viljandi linnavalitsuse haridus- ja kultuuriameti huvihariduse- ja noorsootööspetsialisti ülesanded:

1) komisjoni töö juhendamine;

2) komisjoni nõustamine oma teadmiste piires kohaliku elu küsimustes;

3) edastada noorte Viljandi linna puudutavad ettepanekud linnavalitsuse istungitele arutamiseks.

(13) Viljandi Avatud Noortetoa juhataja ülesanded:

1) Komisjoni töö juhendamine;

2) komisjoni nõustamine kultuuri, hariduse ja noorsootööga seotud küsimustes;

3) Viljandi Avatud Noortetoa informatsiooni vahendamine.

(15) Komisjoni liikme tagasiastumine toimub tagasi astuda sooviva liikme poolt komisjoni juhatusele esitatud avalduse alusel. Kui komisjoni liige on etteteatamata puudunud koosolekutelt neljal järjestikkusel korral, on komisjoni juhatusel õigus anda sellest teada koolile või erakonna noorteühendusele palvega valida uus delegaat

(16) Komisjoni koosseisu muudatused kinnitab linnavolikogu vastavalt komisjoni esimehe ettepanekule.

**§ 5. ÕIGUSED JA KOHUSTUSED**

(1) Komisjoni otsused on linnavolikogu ja -valitsuse jaoks soovitusliku ja nõuandva iseloomuga. Kui linnavolikogu on määranud noortevolikogu juhtivkomisjoniks, on komisjonil samad õigused volikogu põhikomisjoniga.

(2) Komisjonil on õigus kaasata oma tegevusse spetsialiste, korraldada küsitlusi ja tellida ekspertiise.

(3) Komisjonil on õigus saada linnavolikogult ja linnavalitsuselt oma ülesannete täitmiseks vajalikku informatsiooni.

(4) Komisjonil on õigus algatada ülelinnalisi üritusi ning moodustada nende organiseerimiseks töögruppe.

(5) Komisjonil on õigus oma tegevuseelarvele, mis kinnitatakse igal aastal Viljandi linna eelarvega.

(6) Komisjonil on kohustus toetada noorte omaalgatusi läbi projektikonkursi, mille summa kinnitatakse igal aastal Viljandi linna eelarvega.

**§ 6. LÕPPSÄTTED**

(1) Ettepaneku põhimääruse muutmise kohta võib teha vähemalt 2/3 komisjoni liikme nõusolekul.

(2) Põhimääruse kinnitab linnavolikogu.

(3) Juhul kui mõni käesoleva põhimääruse säte muutub kehtetuks, jääb põhimäärus muus osas kehtima.

(4) Komisjoni tegevuse lõpetab linnavolikogu.

**§ 7. RAKENDUSSÄTTED**

(1) Tunnistada kehtetuks Viljandi Linnavolikogu 31.082017 määrus nr 117 „Viljandi Linnavolikogu ajutise komisjoni Viljandi Noortevolikogu põhimääruse kinnitamine“.

(2) Määrus jõustub kolmandal päeval pärast avalikustamist.

(allkirjastatud digitaalselt)

Helmen Kütt

linnavolikogu esimees

# Koostaja(d): Pille-Riin Lillepalu-Tubli ja Ene Rink

**Esitatud:** 10.09.2025

**Esitaja:** Viljandi Noortevolikogu  **Ettekandja:** Pille-Riin Lillepalu-Tubli

**Lk arv:** 6

**Hääletamine:** nõudmisel

Seletuskiri

**Viljandi Linnavolikogu ajutise komisjoni Viljandi Noortevolikogu põhimäärus**

Eelnõu eesmärk on vastu võtta uus Viljandi Linnavolikogu ajutise komisjoni Viljandi Noortevolikogu (edaspidi komisjon) põhimäärus (edaspidi komisjoni põhimäärus), kuna seni kehtivat on vaja kaasajastada. Seni kehtiv komisjoni põhimäärus on vastu võetud Viljandi Linnavolikogu 31. augusti 2017 määrusega nr 117 ning seda on muudetud 25.10.2018.

Kohaliku omavalitsuse korralduse seaduse § 47 käsitleb komisjonide moodustamist ning tööd.

Põhimääruses tehtud muudatused on märgitud oranži, punase ja kollase taustaga.

Viljandi Noortevolikogu liikmed on töörühmades ja meeskonnapäevadel oma põhimäärust analüüsinud ning teinud ettepanekuid selle ajakohastamiseks. Värskendatud põhimäärus on tänaste aktiivsete noortevolikogu liikmete nägu ja nägemus sellest, kuidas põhimäärus võiks komisjoni tööd paremini toetada.

Kirjeldan alljärgnevalt lahti olulisemad muudatused, mis noortevolikogu tööd ehk enam mõjutavad. Ettepanekud sisaldasid nii vigade- ja keeleparandusi (näiteks oli samas põhimääruses juttu nii neljast kui kuuest vabaliikmekohast) kui ka mentorite ametinimetuste ajakohastamist ja muidugi ka sisulisi muudatusi.

Näeme vajadust selgitada põhimääruses kaugosalusega koosolekute korraldamist ning muuta noortevolikogu liikme vanusepiiri. Nimelt on põhikoolidest olnud huvi osaleda noortevolikogu töös ka 13-aastastel noortel, nüüd saab see loodetavasti ka põhimääruse järgi võimalik olema.

Anname uuendatud põhimääruses komisjoni juhtkonnale rohkem vabadust tööülesandeid vastavalt liikmete oskustele ümber jagada ja delegeerida. Nii on potentsiaalselt suurem kaasatuse osakaal eri noorte seas ja veendumus, et ülesannete täitmise eest vastutab isik, kes selle vastu ka huvi tunneb.

Et suurendada vastutustunnet, pidas komisjon vajalikuks tuua põhimäärusesse ka koosolekutel osalemise nõude. Nii peab õpilasesindus või noorteorganisatsioon hoidma silma peal, et nende delegaat koosolekutest ka võimalikult palju osa võtaks.

Kuna noortevolikogu algatused on järjepidevad tänu komisjonile eraldatud eelarvereale, näeme, et see võiks olla ära märgitud ka põhimääruses. Nii anname linnajuhtidele suunised selle hea ja olulise tava jätkamiseks.

Komisjoni põhimäärus võiks ka edaspidi sagedamini värskenduskuuri läbida – tegu on töövahendiga, mis aitab noortevolikogu tööga alustaval noorel komisjoni toimimisse sisse elada ja annab ka pidevalt volituste kehtimise ajal töökorralduslikku tuge. Niisiis on eriti oluline, et põhimäärus oleks alati just sel hetkel Viljandi Noortevolikogus toimetavate noorte nägu.

(allkirjastatud digitaalselt)

Pille-Riin Lillepalu-Tubli

Viljandi Linnavolikogu ajutise komisjoni Viljandi Noortevolikogu esimees